For første gang i 46 år: Fra Frederikshavn til Oslo | Nordjyske.dk
For første gang i 46 år: Fra Frederikshavn til Oslo
Siden 1974 har DFDS været fraværende på ruten - torsdag aften lagde Crown Seaways til kaj i Frederikshavn
Sent torsdag aften sejlede Crown Seaways ind i havnen i Frederikshavn.
FREDERIKSHAVN:14. marts i år lukkede Stena Line sin færgerute mellem Frederikshavn og Oslo.
Men fra torsdag 25. juni begyndte rederiet DFDS at sejle på samme rute, og omkring midnat blev den nye rute - Frederikshavn/Oslo - som rederiet drev frem til 1974, indviet.
For første gang i 46 år kan frederikshavnerne altså sejle med DFDS til Oslo.
Borgmester Birgit Hansen (S) var med i festlighederne, da færgen lagde til i Frederikshavn omkring midnat, og hun lægger ikke skjul på sin glæde over den nye rute.
- Det er en festdag. DFDS-ruten Frederikshavn-Oslo genoptages. Det er en stor dag for Frederikshavn Kommune. Velkommen til færgerne Pearl Seaways og Crown Seaways. Velkommen til alle dem, der gør sejladsen mulig. Og ikke mindst velkommen til alle, der vil benytte sig af denne fantastiske mulighed, siger Birgit Hansen.
Den nye rute vil også bidrage til turisme og handel i og omkring Frederikshavn og Oslo, lyder det.
- Den nye rute vil også bidrage til turisme og handel i og omkring Frederikshavn og Oslo. Vi ser også frem til at byde velkommen til fragtkunder på ruten, siger Torben Carlsen, administrerende direktør i DFDS.
DFDS sejlede blandt andet med passagerer mellem Oslo og Frederikshavn på færgerne Akershus og Skipper Clement, men nu er det altså nyere færger, som tager over.
26. juni 2020 kl. 10:05